Den tidligere backen snakker engasjert om morgendagens spillere. Men han har minst like klare tanker om hvorfor Norge ikke har vært i mesterskap siden 2000. Han er enig med toppfotballsjef Nils Johan Semb.
- Jeg har spurt meg om dagens spillere er sultne nok. Generasjonen som var i VM både i 1994 og 1998 hadde en enorm sult til å komme seg opp og fram. De tjente heller ikke like mye penger som dagens spillere gjør. Jeg tror den voldsomme økonomiske veksten i fotballen har gjort noe med den indre drivkraften hos spillerne, sier Basma.
- De har det komfortabelt der de allerede er, og går mer på trening for å forsvare plassen sin enn for å utvikle seg - og komme et steg videre, tror han.